### Resume

European Energy har anmodet om, at få udarbejdet et plangrundlag for etablering af et solcelleanlæg ved [adresse] Give, på arealer der i dag anvendes til landbrug. Anlægget er på ca. 136 ha. De arealer, der ikke skal bruges til solceller, kan anvendes til natur og jordbrug. Der er udabrejdet en lokalplan, et tillæg til kommuneplanen og en miljøvurdering af planerne og projektet.

### Sagsfremstilling

Lokalplanens indhold

![](data:image/png;base64...)

Figur 1: Kort over lokalplanområdet

Planens historik

Teknisk Udvalg besluttede på mødet 12. oktober 2022, pkt. nr. 241, at igangsætte udarbejdelse af lokalplan nr. 1394 og tillæg nr. 28.

Der har været afholdt informationsmøde i september 2022, hvor et oplæg om solcelleprojektet blev præsenteret for borgerne.

Tillægget og afgrænsning af miljøvurderingen har været i fordebat fra 31. november 2022 til 19. december 2022.

Lokalplanens indhold

European Energy har anmodet om et plangrundlag for et solcelleanlæg ved [adresse]. Planområdet er 136 ha og anvendes i dag til landbrug. Projektet kræver udarbejdelse af kommuneplantillæg, lokalplan og miljøvurdering.

De arealer, der ikke skal bruges til solceller, kan bruges rekreativt og/eller indgå som nye naturområder. Solcelleanlægget består af paneler, som er monteret på faste stativer og opstillet i øst-vestgående rækker, eller stativer, der kan dreje efter solen og er opstillet i nord-sydgående rækker. Solcellepanelerne vil få en højde på 3,2 meter over terræn uanset den valgte typer af stativer. Ud over solcellepanelerne består anlægget af en stor transformerstation, transformere og teknikbygninger. Solcelleanlægget refleksbehandles for at undgå genskin.

Langs solcelleparkens afgrænsning vil der blive etableret et trådhegn med en højde på maksimum 2,2 meter. Uden for hegnet vil der blive etableret et beplantningsbælte på minimum 5 og 10 meter bestående af hjemmehørende arter.

Anlægget vil udløse et beløb på [adresse] mio. kr. til grøn pulje, og disse midler vil kunne bruges til projekter i lokalområdet.

Kommuneplantillæg

Formålet med kommuneplantillægget er at muliggøre etablering af et teknisk anlæg i form af et større jordbaseret solcelleanlæg med tilhørende tekniske anlæg samt mulighed for dyrehold, jordbrugsmæssig anvendelse og naturformål.

Området er i dag ikke kommuneplanlagt, og tillægget udlægger derfor et nyt rammeområde 99.T.16, som giver mulighed for solceller i området.

I fordebatten indkom der 11 bemærkninger. Bemærkningsnotat er vedlagt som bilag.

Miljøvurdering

Forslag til lokalplan nr. 1294 og tillæg nr. 28, har Vejle Kommune vurderet, er omfattet af miljøvurderingsloven bilag 2, pkt. 3a ”Industrianlæg til fremstilling af elektricitet, damp og varmt vand (projekter som ikke er omfattet af bilag 1)”, og der er derfor gennemført en miljøvurdering af planforslagene. Bygherre har endvidere anmodet om, at det ansøgte projekt underkastes en frivillig miljøvurdering (VVM).

Miljøvurderingen af planforslagene og miljøvurdering af projektet er udført som en samlet rapport, som følger planforslagene.

Miljørapporten/miljøkonsekvensrapporten beskriver den sandsynlige væsentlige indvirkning på følgende miljømæssige områder:

* Landskab
* Kulturhistorie
* Vand
* Klima
* Biodiversitet
* Befolkningen
* Menneskers sundhed

Samlet vurderes planerne og projektet ikke at have en væsentlig indvirkning på miljøet.

Borgermøde

Der afholdes borgermøde i høringsperioden.

Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på 4 uger, dog 2 uger for mindre lokalplaner, og 8 uger for lokalplaner med tillæg der har været i fordebat.

Høringsperioden for lokalplanen og tillægget med miljøvurdering er 8 uger jævnfør planloven, da miljøvurdering er komplekse og omfattende dokumenter, der har særlig interesse for offentligheden.

Overtagelsespligt/Frafaldserklæring

Lokalplanområdet forbliver i landzone, og en frafaldserklæring er derfor ikke nødvendig.

### Sagens videre forløb

Sagen skal behandles af Økonomiudvalget og byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Solcelleanlægget vil kunne producere ca. 128.700 MWh om året, hvilket svarer til ca. 25.000 husstandes årlige el-forbrug. Det svarer til 463 Tj. I forhold til målet i klimaplanen, svarer det til ca. 21% for lokalt produceret vedvarende energi i 2030.

Dette medvirker til at reducere lokalplanens forventede klimaaftryk.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for byrådet, at forslag til lokalplan nr. 1394 og tillæg nr. 28 til Kommuneplan 2021-2033 med tilhørende miljøvurdering; rapport og udkast til § 25-tilladelse, vedtages og offentliggøres i 8 uger. |

### Beslutning

Anbefalet.

Christoffer Gregersen og Ken Schou var fraværende.